text: Der ryddes op i Grejsdalen efter voldsomt skybrud
  26 juli 2016 kl. 10.03
  Tirsdag formiddag er der masser af mudder på vejene i Grejsdalen ved Vejle efter mandagens voldsomme regnskyl. I mange huse og haver har folk travlt med at rydde op.
  Grejsdalen blev mandag eftermiddag ramt af kraftig regnvejr og lokalt også skybrud, der oversvømmede både veje og kældre. Falck har således fået op mod 50 henvendelser om hjælp i området omkring Vejle.
  Vejle Kommune måtte mandag eftermiddag  advare beboerne i flere områder om, at deres huse var i fare for vandmasserne.
  Flere af de ramte beboere er netop færdig med at sætte deres huse i stand efter tidligere oversvømmelser.
  Oversvømmelserne i Grejsdalen var så voldsomme, at BaneDanmark hele natten måtte pumpe vand væk fra jernbanesporene, inden togdriften mellem Vejle og Jelling tidlig tirsdag morgen kunne genoptages.
  